stanford-oval/wikipedia huggingface dataset:
ג'ייסון סטיית'האם

| --- | --- |

ג'ייסון סטיית'האם, 2018
 לידה:  26 ביולי 1967 (בן 57) אנגליה שיירברוק, דרבישייר, אנגליה, הממלכה המאוחדת
 סוגה מועדפת:  מותחן-פעולה
 תקופת הפעילות:  מ-1998
 עיסוק:  ספורט: קפיצה למים, אמנויות לחימה, שחקן קולנוע
 בת זוג:  רוזי הנטינגטון-וייטלי 2010-הווה  קלי ברוק 2004-1997
 צאצאים:  2
 פרופיל ב-IMDb
ג'ייסון סטיית'האם (באנגלית: Jason Statham; נולד ב-26 ביולי 1967) הוא שחקן קולנוע, מפיק סרטים ובעברו דוגמן וצוללן אנגלי. הוא ידוע בעיקר בשל סרטי המותחן-פעולה שלו וגילום דמויות קשוחות, חסרות תקנה ונוכלים. לכל אורך הקריירה שלו, סטיית'האם מבצע את מרבית הפעלולים והקרבות בסרטיו בעצמו. עד 2024, קריירת המשחק שלו הניבה מעל 6 מיליארד דולר ממכירת כרטיסים מה שהופך אותו לשחקן מוביל בתעשייה, העונה להגדרה "Bankable Star" (אנ'); כלומר - עצם הופעתו בסרט גורמת להצלחה אוטומטית מבחינת הכנסות.
סטיית'האם התאמן באמנויות לחימה שונות בצעירותו תוך כדי עבודה בדוכני שוק מקומיים. צוללן וכדורגלן מושבע; היה חבר בנבחרת הצלילה הלאומית של אנגליה למשך עשור ואף ייצג את מדינתו במשחקי חבר העמים הבריטי בשנת 1990. זמן קצר לאחר מכן הוצע לו לדגמן ל־טימברלנד, טומי הילפיגר, לוי שטראוס ושות' בקמפיינים שונים.
הרקע שלו הִשְׁרָה את ליהוקו לסרטי הפשע של גאי ריצ'י - "לוק, סטוק ושני קנים מעשנים" (1998) ו"סנאץ'" (2000). ההצלחה המסחרית של הסרטים הובילה אותו לככב כפרנק מרטין בטרילוגיית המשלח (2002–2008). לאחר ששיחק בסרטי מותחן ופעולה כגון "הג'וב האיטלקי" (2003), "קראנק" (2006), "מרוץ המוות" (2008), "יחידת עלית" (2011) ו-"המכונאי 2: התחייה" (2016) ביסס את עצמו כשחקן מוביל בהוליווד. הוא מצא הצלחה מסחרית נוספת בסדרת הסרטים בלתי נשכחים ובסדרת מהיר ועצבני, בה הוא מופיע במספר סרטים ובספין אוף משנת 2019 "הובס ושואו".
שנותיו הראשונות

סטיית'האם נולד בעייריה שיירברוק במחוז דרבישייר שבאנגליה ואף העביר חלק מצעירותו בגרייט ירמות' שבמחוז נורפוק. הוא גדל לצד הכדורגלן ויני ג'ונס (שלימים יופיע עימו על המסך) ושיחק בקבוצת הכדורגל של בית ספרו למספר שנים. נוסף על כך, היה חבר בנבחרת הלאומית של אנגליה בקפיצה למים למשך קצת יותר מעשור, במהלך התקופה הזאת אף ניסה להתקבל פעמיים למשחקים האולימפיים אך ללא הצלחה. שיא הישגיו בתחום הגיע בשנת 1992 כאשר סיים במקום ה-12 באליפות העולם. באותם ימים היה עובד כסוחר רחוב למחייתו, דבר אותו היה עושה עוד מימיו כנער לצעד אביו.
כשראה שלא יוכל להפוך את התחביב למקצוע, החל ללמוד אומניות לחימה שונות בתקווה להיות פעלולן. זמן קצר אחר כך אותר על ידי סוכנות הכישרונות "Sports Promotions" ופתח בקריירת דוגמנות. הוא החל את דרכו בדוגמנות לבגדי ספורט, ובהמשך הדרך אף דגמן עבור טימברלנד, טומי הילפיגר, לוי שטראוס ושות'. הוא הופיע בארבעה וידאו קליפים לשירים "Comin' On Strong" של להקת The Shamen (אנ') ב-1993, "Run To The Sun" על ידי אירייז'ר ב-1994, "Dream a Little Dream of Me" של The Beautiful South (אנ') ב-1995 ו-"To The Sea" של Yello (אנ') ב-1997. נוסף על כך, הופיע במספר פרסומות בטלוויזיה הבריטית עד לפריצתו לתעשיית הסרטים של הוליווד.
קריירה > תחילת הקריירה (1998–2010)

קריירת המשחק של סטיית'האם החלה כאשר דגמן עבור French Connection. במהלך תקופה זו גילה אותו הבמאי הבריטי גאי ריצ'י. ריצ'י עבד באותו זמן על סרטו "לוק, סטוק ושני קנים מעשנים" והיה צריך למלא תפקיד של אמן הונאה מהרחוב. לאחר שלמד על עברו של ג'ייסון, שתאם בדיוק, ריצ'י ליהק אותו לדמות "בייקון" בסרט שזכה להצלחה גדולה וסלל לג'ייסון את דרכו הקולנועית. שולם לו עבור השתתפותו בסרט כ-5,000 ליש"ט. בשנת 2000 השתתף ג'ייסון בסרט "סנאץ'", סרט נוסף של ריצ'י, לצד שחקנים נודעים כגון בראד פיט, דניס פרינה ובניסיו דל טורו. הסרט גרף מעל 80 מיליון דולר בקופות. בשביל השתתפותו בסנאץ', שולם לו 15,000 ליש"ט; כמעט פי 3 מהסרט הראשון שלו. ג'ייסון הצליח להיכנס לתעשיית הסרטים בהוליווד ולהופיע בשני סרטי מדע בדיוני ופעולה נוספים ב-2001: "רוחות מארס" ו"האחד".
בהמשך הוצעו לסטיית'האם תפקידים רבים ובשנת 2002 נבחר לגלם את התפקיד הראשי בסרט האקשן "המשלח", בתור פרנק מרטין, שבו היה אחראי לפעלולים של עצמו ומיעט להשתמש בפעלולן (החלטה שליוותה אותו גם בהמשך הקריירה הקולנועית). הוא התאמן בוינג צ'אן קונג פו, קראטה, וקיקבוקס עבור התפקיד. הסרט הוליד שני סרטי המשך - "המשלח 2" (2005) ו"המשלח 3" (2008). הוא הופיע גם בתפקידי משנה בסרט "משחק מכור" (2001), "הג'וב האיטלקי (2003)" (שבו שיחק בתור "רוב החתיך") ובסרט "סלולר" (2004) שבו שיחק בתפקיד הנבל הראשי.
בשנת 2005 שיחק בסרט נוסף של הבמאי גאי ריצ'י "אקדח" - שהיה כישלון מוחלט, בביקורות וגם בהכנסות. בנוסף שיחק ב-2005 תפקיד עיקרי בסרט "לונדון" וב"תאוריית הכאוס". שנה לאחר מכן שיחק בתפקיד הראשי בסרט "קראנק" (2006). בשנת 2007 שיחק בתפקיד ראשי בסרט "מחסל פראי" לצד ג'ט לי. בשנת 2008 שיחק בסרט מותחן הפשע הבריטי - "הג'וב הבריטי" ו"מרוץ המוות" - רימייק של הסרט "מרוץ המוות 2000" משנת 1975. מבקר הסרטים האמריקאי אמרנוד וויט (אנ') בירך את "עלייתו" של ג'ייסון בתעשייה וטען שהוא כבש את תואר שחקן הפעולה הטוב ביותר. מאוחר יותר ב-2008 שיבח וויט' את סרטו "המשלח 3" וטען כי זה דוגמה מצוינת לפופ ארט. ב-2009 הוא חזר לתפקידו של צ'ב צליוס בסרט ההמשך "קראנק: מתח גבוה". בשנת 2010 סטיית'האם שיחק לצד סילבסטר סטאלון, ג'ט לי וכוכבי אקשן אחרים בסרט "בלתי נשכחים", בו הוא מגלם את לי כריסמס, יוצא יחידת ה-SAS הבריטית ומומחה בסכינים. בנוסף באותה שנה שיחק בתפקיד משני בסרט "13".
קריירה > התרחבות מסחרית (2011–2015)

בשנת 2011 כיכב סטיית'האם בתור ארתור בישופ, הדמות הראשית ברימייק של הסרט של צ'ארלס ברונסון "המכונאי". העיתון הבריטי The Daily Telegraph הכתיר את ג'ייסון כ"היצוא הטוב ביותר של אנגליה לסרטי אקשן לעד, איש עסקים אכזרי עם נשמה של ג'נטלמן". כתגובה לסרט. בפברואר 2011 תרם סטיית'האם את קולו לסרט "נומיאו ויוליה". הוא חזר לקולנוע הבריטי בדרמה המשטרתית "בליץ'" בתפקיד הראשי; שקיבל ביקורות מעורבות. לאחר מכן לוהק לתפקיד הראשי בסרט "יחידה עילית". הסרט מבוסס על מקרים אמיתיים, מתוך הרומן של ראנולף פינז, "אנשי הנוצה". סטיית'האם גילם בסרט מתנקש שחוזר מפרישה בשביל להציל חבר ותיק, שמשוחק על ידי רוברט דה נירו; הסרט לא הצליח להניב רווחים, ונקטל בביקורות. באוגוסט 2011 התחיל לצלם את סרטו "פארקר" שיצא בינואר 2013, בו הוא משחק פושע אנטי-גיבור ששוחק על ידי מל גיבסון בעבר בסרט "נקמה" (1999) ולי מרווין ("פגיעה בול" (1967)). דיווח של BBC משנת 2012 העריך כי קריירת המשחק שלו בעשר השנים האחרונות (2002–2012) הכניסה מעל מיליארד דולר בקופות, שבעצם הופכת אותו לאחד השחקנים הכי מובילים בתעשייה עם יכולת להבטיח הצלחה לכל סרט שיישחק בו בקופות רק על ידי הופעה בו. הוא חזר לתפקידו של לי כריסמס בשנת 2012 לסרט "בלתי נשכחים 2" ובאותה שנה יצא לאקרנים הסרט "קוד שמור" בכיכובו.
בשנת 2013 היה לו תפקיד אורח בסצנת הסיום של "מהיר ועצבני 6", בתור האח של הנבל, אוון שאו. הוא חזר לתפקיד, הפעם ב"מהיר ועצבני 7" (שיצא באפריל 2015) בתור הנבל הראשי. בנוסף בשנת 2013 שיחק בשני סרטי מותחן בתור הדמות הראשית, הראשון "בחזית" (אנ') לצד ג'יימס פרנקו, והשני "הגאולה" (אנ'). ג'ייסון הופיע בתפקיד אורח בקליפ של השיר "Summer" (אנ') של קלווין האריס בתור אחד המתחרים במירוץ המכוניות. ב-2014 חזר לתפקיד של לי כריסמס ב"בלתי נשכחים 3"; אף על פי שנקטל בביקורות, הסרט הכניס כ-215 מיליון דולר לעומת תקציב של 90 מיליון.
בשנת 2015, הופיע בשני סרטים בלבד בנוסף ל"מהיר ועצבני 7" - הראשון שיצא לאקרנים בינואר, "קלף חזק" - שנחשב לכישלון, בכך שהוא לא הצליח אפילו לסגור את הוצאות ההפקה של הסרט, השני, "מרגלת", שגרף 235 מיליון דולר בקופות לעומת תקציב של 65 מיליון דולר. לג'ייסון הוצע חוזה של שלושה סרטי "המשלח" חדשים בסוף 2015, אבל דחה אותו מכיוון שלא ניתן לו התסריט לפני החתימה והשכר היה נמוך. לפי מאמר של הגארדין הבריטי, ג'ייסון הביע רצון לשחק את ג'יימס בונד ב"ספקטר"; הכותב של הסרט, סטיב רוס, אמר כי "אין ספק שג'ייסון יכול ללכת את ההליכה ולדבר את הדיבור". לאחר הריאיון עם רוס, היו מספר קריאות מאתרי ביקורות ומהציבור לתת לו לשחק את ג'יימס בונד בסרט עתידי.
קריירה > ככוכב מוביל (2016–הווה)

עם הגעת שנות ה-20 ובעשור השלישי לקריירה שלו, הצליח ג'ייסון לבסס את עצמו כשחקן מוביל בהוליווד. ב-2016 שב לגלם את דמותו של ארתור בישופ ב"המכונאי 2: תחייה" לצד ג'סיקה אלבה. הסרט נחשב להצלחה וגרף 125.7 מיליון דולר לפי מגזין פורבס. הסרט היה ה"שביעי הכי רווחי" בקריירה של ג'ייסון וההצלחה המסחרית הכי גדולה עבורו כסרט עצמאי.
בפברואר 2017, כיכב לצידה של גל גדות בפרסומת הסופר בול באורך של כחצי דקה, עבור חברת Wix.com הישראלית. דווח כי הפרסומת נצפתה על ידי כ-22 מיליון איש בשידור. באפריל של אותה שנה יצא לאקרנים "מהיר ועצבני 8" והיה להצלחה מסחרית שגרף למעלה ממיליארד וחצי דולר ברחבי העולם; הסרט היה לשלישי המכניס ביותר ב-2017 ול11 המכניס ביותר בכול הזמנים (לאותה תקופה) (אנ'). הביקורות היו מעורבות, אך ג'ייסון זכה לשבחים על תפקודו בסרט והכימיה עם שאר השחקנים; זה גרם להולדת הספין אוף "הובס ושואו" משנת 2019 לצידו של דוויין "דה רוק" ג'ונסון כשחקן מרכזי. הסרט נחשב להצלחה בביקורות וגרס 760 מיליון דולר בקופות ששם אותו במקום ה-11 כסרט המכניס ביותר באותה שנה.
בשנת 2018 כיכב בסרט המדע בדיוני "אימה במצולות", בתור הצוללן ג'ונאס טיילור. בשביל להתכונן לסרט ג'ייסון שחה עם כרישים שוריים בפיג'י. הסרט גרף 528.8 מיליון דולר בקופות והפך לסרט השיתופי אמריקאי-סיני המוצלח ביותר בכל הזמנים. הוא יחזור לדמות 5 שנים לאחר מכן בסרט ההמשך אימה במצולות: התהום, אשר יהיה להצלחה מבחינת הכנסה אך לכישלון חריג מבחינה ביקורתית.
ב-2021, מעבר לתפקיד של הופעת אורח בסצנת הסיום של מהיר ועצבני 9, יחזור לשחק בתפקיד ראשי במותחן הפעולה העצמאי (אנ') "שומר טינה" בבימויו של גאי ריצ'י; הסרט נחשב להצלחה וזכה לביקורות חיוביות. כבעשור המוביל לכך בקריירה שלו וכסימן לבאות, ימשיך בשנים הבאות לככב בסרטים עצמאיים, ביניהם מבצע פורצ'ן: תרגיל מלחמה (2023), אשר צילומיו נערכו בין היתר בקטאר ובטורקיה ו-"הכוורן" (2024) שיהיה להצלחה מסחרית. לצד הופעתו ב-2023 ב"מהיר ועצבני 10", חזר לגלם את דמותו בסרט הרביעי בסדרת בלתי נשכחים אך הפעם ככוכב ראשי עקב חילוקי דעות של סילבסטר סטאלון עם ההפקה אשר היה דמות המפתח בסדרה. העיתון הבריטי הטיימס כתב בתחילת חודש ינואר 2024 שהוא "השחקן הגדול ביותר של אנגליה בכול הזמנים"; והשווה: "אף אחד לא הולך לסרטי מארוול כי הם אוהבים את השחקנים, הם הולכים כי הם כבר מעריצים של הקומיקס, לעומת זאת, מעריצי סטיית'האם הולכים לראות אותו בגללו; הוא בליגה משל עצמו.".
כדמות ציבורית

תחקיר עיתונאי שבוצע על ידי "הגרדיאן הבריטי" ציין את תרומתו לתעשייה וכינה אותו "נישה קולנועית". באותו תחקיר נכתב: "אתה יודע מה אתה מקבל עם ג'ייסון סטיית'האם, הוא ירביץ לאנשים, הוא ירסק מכוניות והוא יעשה מבטא אמריקאי לא משכנע". ההשפעה של ג'ייסון על תעשיית סרטי המותחן-פעולה נראתה כהחלפה מכוכבים כמו ארנולד שוורצנגר, סילבסטר סטאלון וז'אן-קלוד ואן דאם שהיו להיט בעיקר בשנות ה-80. ג'ייסון בעצמו לקח ולוקח השראה לסרטיו מסילבסטר סטלון, ברוס לי, פול ניומן, סטיב מקווין וקלינט איסטווד.
בסדרת הקומיקס "Ultimate Spider-Man" (אנ'); הדמות של הנבל נשר עוצבה בהשראה להדמות לג'ייסון לפי הוראות הכותב בריאן מייקל בנדיס.
ביולי 2019 פרסם סרטון שבו הוא מצליח בעזרת בעיטה בלבד לפתוח פקק של בקבוק קטן. הסרטון הפך ויראלי ואף זכה למספר חיקויים של 'האתגר' במסגרת הבחירות לכנסת ה-22 על ידי אהוד ברק ויאיר לפיד.
חיים אישיים

סטיית'האם היה בזוגיות עם הדוגמנית והשחקנית האנגלייה קלי ברוק במשך 7 שנים, ולאחר מכן עם סופי מונק (אנ'), שחקנית וזמרת אוסטרלית למשך קצת יותר משנה. מספטמבר 2006 עד תחילת 2010 היה בזוגיות עם דוגמנית ישראלית-אמריקאית בשם אלכס זוסמן. מאז אפריל 2010 הוא בזוגיות עם הדוגמנית הבריטית ממוצא יהודי רוזי הנטינגטון-וייטלי. הם חשפו כי התארסו ב-10 בינואר 2016. ב-24 ביוני 2017 נולד בנם ובשנת 2022 נולדה בתם. מתגורר בבוורלי הילס, קליפורניה. הוא מעביר את הזמן הפנוי שלו בגלישת אופנוע ים, טיפוס סלעים וגלישת רוח.
כאשר עבד בסט בווארנה, בולגריה, עבור "בלתי נשכחים 3", נפל סטיית'האם יחד עם משאית לתוך הים השחור עקב כשל בבלמים.
כשהתראיין עבור המגזין ואניטי פייר טען כי יש לתת לפעלולנים את הקטגוריה שלהם באוסקר. ג'ייסון טען ש"מדלגים עליהם" ו"אף אחד לא נותן להם שום קרדיט".
פילמוגרפיה > סרטים

| שנה | שם | שם באנגלית | תפקיד | הערות |
| --- | --- | --- | --- | --- |
| 1998 | לוק, סטוק ושני קנים מעשנים | Lock, Stock and Two Smoking Barrels | בייקון |  |
| 2000 | סנאץ' | Sntach | טורקיש |  |
| 2000 | Turn It Up | Turn It Up | מר. ב' |  |
| 2001 | רוחות מארס | Ghosts of Mars | ג'ריקו באטלר |  |
| 2001 | האחד | The One | אוון פ'אנץ |  |
| 2001 | משחק מכור | Mean Machine | מונק |  |
| 2002 | המשלח | The Transporter | פרנק מרטין |  |
| 2003 | הג'וב האיטלקי | The Italian Job | רוב החתיך |  |
| 2004 | הנוסע | Collateral | הבן אדם בשדה תעופה | הופעת אורח. |
| 2004 | סלולר | Cellular | איתן גריר |  |
| 2005 | אקדח | Revolver | ג'ייק גרין |  |
| 2005 | המשלח 2 | The Transporter 2 | פרנק מרטין |  |
| 2005 | תאוריית הכאוס | Chaos | הבלש קונרס |  |
| 2005 | לונדון | London | בייטמן |  |
| 2006 | הפנתר הוורוד | The Pink Panther | י'ווס גלונט | ללא קרדיט. |
| 2006 | קראנק | Crank | צ'אב צליוס |  |
| 2007 | מחסל פראי | War | ג'ון קרופארוד |  |
| 2008 | הג'וב הבריטי | The Bank Job | טרי לת'ר |  |
| 2008 | מרוץ המוות | Death Race | ג'נסן (פרקנשטיין) איימס |  |
| 2008 | המשלח 3 | The Transporter 3 | פרנק מרטין |  |
| 2008 | בשם המלך: אגדת המצור | In The Name of the King | החוואי דיימון |  |
| 2009 | קראנק: מתח גבוה | Crank: High Voltage | צ'אב צליוס |  |
| 2010 | בלתי נשכחים | The Expendables | לי כריסמס |  |
| 2010 | 13 | 13 | ג'ספר בייגס |  |
| 2011 | נומיאו ויוליה | Gnomeo & Juliet | טייבט | קול בלבד |
| 2011 | בליץ' | Blitz | הבלש טום ברנט |  |
| 2011 | יחידת עילית | Killer Elite | דני ברייס |  |
| 2011 | המכונאי | The Mechanic | ארתור בישופ |  |
| 2012 | קוד שמור | Safe | לוק וורייט' |  |
| 2012 | בלתי נשכחים 2 | The Expendables 2 | לי כריסמס |  |
| 2013 | פארקר | Parker | פארקר |  |
| 2013 | מהיר ועצבני 6 | Fast & Furious 6 | דקארד ש'או | הופעת אורח |
| 2013 | גאולה | Hummingbird | ג'ואי ג'ונס |  |
| 2013 | בחזית | Homefront | פיל ברוקר |  |
| 2014 | בלתי נשכחים 3 | The Expendables 3 | לי כריסמס |  |
| 2015 | קלף חזק | Wild Card | ניק ווילד' |  |
| 2015 | מרגלת | Spy | ריק פורד |  |
| 2015 | מהיר ועצבני 7 | Furious 7 | דקארד ש'או |  |
| 2016 | המכונאי 2: התחיה | Mechanic: Resurrection | ארתור בישופ |  |
| 2017 | מהיר ועצבני 8 | The Fate of the Furious | דקארד ש'או |  |
| 2018 | אימה במצולות | The Meg | ג'ונאס טיילור |  |
| 2019 | מהיר ועצבני: הובס ושואו | Hobbs and Shaw | דקארד ש'או |  |
| 2021 | שומר טינה | Wrath Of Man | אייץ' |  |
| 2021 | מהיר ועצבני 9 | F9 | דקארד ש'או | הופעת אורח |
| 2023 | מבצע פורצ'ן: תרגיל מלחמה | Operation Fortune: Ruse de Guerre | אורסון פורצ'ן |  |
| 2023 | בלתי נשכחים 4 | The Expendables 4 | לי כריסמס |  |
| 2023 | מהיר ועצבני 10 | Fast X | דקארד ש'או |  |
| 2023 | אימה במצולות: התהום | Meg 2: The Trench | ג'ונאס טיילור |  |
| 2024 | הכוורן | The Beekeeper | אדם קליי |  |
| 2025 | - | Levon's Trade | לבון קייד |  |
זאב חיים ליפשיץ

ערך זה עוסק בתלמיד חכם ירושלמי. אם התכוונתם לחוקר משנתו של הראי"ה קוק, ראו .
| --- | --- |

הרב זאב חיים ליפשיץ  תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  1935 תרצ"ו תל אביב, פלשתינה (א"י)
 פטירה:  6 באוקטובר 2012 (בגיל 77 בערך) כ' בתשרי תשע"ג ירושלים 
 מדינה:  ישראל 
 השכלה:  ישיבת קול תורה 
 מקום פעילות:  שווייץ, ז'נבה, ירושלים
 תקופת הפעילות:  ? – 6 באוקטובר 2012 
 השתייכות:  חרדי ליטאי
 תחומי עיסוק:  פסיכולוגית-יהודית, גרפולוגיה, מנהל רוחני בישיבת ההסדר כרם ביבנה
 תפקידים נוספים:  רב, משגיח 
 רבותיו:  הרב שלמה זלמן אוירבך, הרב יחיאל יעקב ויינברג
 חיבוריו:  קיום וייעוד, זחלתי ואירא, מעין השלם, הנסיך הקטן היהודי
 
הרב זאב חיים ליפשיץ (ה'תרצ"ו, 1935 - כ' בתשרי תשע"ג, 6 באוקטובר 2012) היה תלמיד חכם ירושלמי בעל השכלה כללית רחבה. התפרסם כבעל שיטה פסיכולוגית-יהודית ייחודית, ועמד בראש "סדנת אנוש" בירושלים.
ביוגרפיה

נולד ב-1935 בתל אביב לאליעזר זיידל שהיה תלמידו של החפץ חיים, בוגר ישיבת חברון וממקימי ישיבת לומז'ה. ולחנה-חאשה, בת הרב יעקב קנטרוביץ. על בני משפחתו נמנים הרב משה פיינשטיין שהיה בן דודה של אמו והרב יוסף דוב הלוי סולובייצ'יק בן דודו השני. בצעירותו נמנה עם תלמידיו של הרב שלמה זלמן אוירבך. ולאחר שסבל מאסתמה קשה נסע לשווייץ, שם היה לתלמידו ועוזרו של הרב יחיאל יעקב ויינברג משווייץ, והשתתף בכתיבה ועריכה של ספר השו"ת שלו, "שרידי אש". הרב ויינברג אף שלחו לעיר מונטרה ללמוד אצל הפסיכולוג הנודע ז'אן פיאז'ה. הרב ליפשיץ החל ללמוד במונטרה והמשיך את לימודיו אצל פיאז'ה בעיר ז'נבה שש שנים.
במשך כשש שנים, היה המנהל הרוחני של ישיבת ההסדר הראשונה כרם ביבנה. בשלהי שנת תשל"ב הקים את המכון "סדנת אנוש" בירושלים ומאז הוא עמד בראשו. היה ידוע גם כמשכין שלום בבתים רבים. לדבריו, היה חניך האסכולה הליטאית אך לא השתייך לאחד מהזרמים אלא ייצג את רוח ישראל של גדולי ישראל הליטאיים והחסידיים. התגורר בשכונת הגבעה הצרפתית. נפטר בירושלים ביום כ' בתשרי תשע"ג.
שיטתו הפסיכולוגית

לרב ליפשיץ היה ידע נרחב בפסיכולוגיה בפילוסופיה ובגרפולוגיה שבעזרתן פיתח שיטה עצמאית בפסיכולוגיה המתאימה לרוח היהדות. לעומת הפסיכולוגיה המקובלת בה מחפשים אירועים ותסביכים בעבר, הרב ליפשיץ לא טיפל בשלילי אלא חיפש את האיכותי והחיובי של האדם וחיבר אותו למטרות ערכיות שמתאימות לו במסגרת היהדות. לדבריו הפסיכולוגיה היהודית מכירה בחשיבותם של צרכים כמו רכושנות, דחפים גופניים וצרכים חברתיים, אבל מייחסת חשיבות מכרעת לאיכות הרוחנית של האדם. ככל שאיכותו הרוחנית של האדם פעילה יותר, הדחפים השונים נכנעים לה.
סדנת אנוש

סדנת אנוש היא מרכז להדרכה חינוכית ורוחנית הפועלת על פי שיטתו של הרב ליפשיץ. המכון עוסק בכמה תחומים, בהם: ייעוץ והדרכה אישית. הכשרת מחנכים ופיתוח דרכי הוראה. ייעוץ והדרכה למשפחה היהודית. במכון גם קיימת ישיבה על שם דודו של הרב ליפשיץ, הרב יצחק יחיאל קנטרוביץ', רבה של ז'טל, שנרצח בשואה, כאשר השיעורים שבעבר נאמרו על ידי הרב ליפשיץ עצמו וכיום על ידי בנו, הרב ד"ר יצחק ליפשיץ.
ספריו

קיום וייעוד, על ספר יונה. הספר יצא לאור בעברית, אנגלית, צרפתית ורוסית (באנגלית יצא לאור לראשונה בשם: THE PARADOX OF HUMAN EXISTENCE, JASON ARONSON, INC).
זחלתי ואירא, על התורה. הכרך הראשון יצא לאור בירושלים 2004.
מעין השלם - חוברת על טהרת המשפחה.
הנסיך הקטן היהודי. יצא לאור בשנת תשע"ד.
לקריאה נוספת

יחס ההלכה לפסיכולוגיה המודרנית - שיחה עם הרב חיים ליפשיץ, תחומין א, חורף תש"ם, עמ' 273–279.
לא תחסום שור בדישו

| --- | --- |
 מקרא:  ספר דברים, פרק כ"ה, פסוק ד'
 משנה תורה:  ספר משפטים, הלכות שכירות, פרק י"ג
 שולחן ערוך:  חושן משפט, סימן של"ח
 ספרי מניין המצוות:  ספר החינוך, מצווה תקצ"ו ספר המצוות, לאו רי"ט
 
ביהדות, ”לֹא תַחְסֹם שׁוֹר בְּדִישׁוֹ” (דברים, כ"ה, ד') הוא איסור למנוע מבהמה לאכול את המאכל עליו היא עושה את מלאכתה. השור המוזכר בפסוק מתפרש כדוגמה בלבד, והוא הדין לכל בעל חיים העושה מלאכה. כמו כן, הדישה מהווה דוגמה בלבד לכל מלאכה בדבר הצומח בקרקע, ואפילו חמור הנושא תבואה – יש לאפשר לו לאכול ממנה.
איסור זה נמנה כאחד מתרי"ג המצוות [אם כי הוא נזכר במשנה רק פעמים ספורות], והעובר עליו במזיד נענש על ידי בית הדין בעונש מלקות. אם מדובר בבהמה שהושכרה למלאכה זו – החוסם אותה צריך גם לפצות את בעל הבהמה ולשלם לו את כמות המזון היומית המקובלת של הבהמה, שכן שכירת הבהמה כוללת, גם אם לא נאמר הדבר בפירוש, התחייבות לתת לה את מזונה.
טעם המצווה, לדעת מחבר ספר החינוך, הוא הרחמנות על בעלי החיים, וכתוצאת לוואי – גם הגברת הרחמנות על בני אדם.
הלכה דומה קיימת גם לגבי פועל העושה מלאכה, שיש לאפשר לו לאכול ממנה בשעת עבודתו. חז"ל דימו את שתי ההלכות זו לזו, ולמדו את פרטי הדינים מתוך השוואה הדדית ביניהן. גם הרמב"ם הכליל נושא זה של איסור חסימת הבהמה במסגרת "הלכות שכירות", העוסקות בזכויותיו של פועל שכיר.
הלכות איסור החסימה

האיסור נאמר הן על בעל השור עצמו, והן על השוכר שור לעשות בו מלאכה כלשהי. האחריות על קיום ההלכה מוטלת על המעביד את הבהמה ולא על הבעלים. לפיכך, ישראל ששוכר פרה מגוי – חייב לאפשר לה לאכול, ומנגד, ישראל שמשכיר פרה לגוי – אינו צריך לוודא שהיא תאכל. עם זאת, אסור לישראל ליזום את הדבר ולבקש מהגוי לחסום את הפרה במהלך עבודתה.
התבואה המדוברת היא דווקא כזו המתאימה לאכילת הבהמה. מותר לחסום את הבהמה אם המזון עלול להזיק לה, אפילו אם היא רוצה לאכול. מותר לחסום גם כאשר יש סיבה הלכתית למנוע מן הבהמה לאכול (למשל כאשר התבואה היא תרומה), אבל במקרה זה צריך לתת לה מזון חלופי בסל הסמוך לפיה, מפני מראית עין, שלא ייראה כעובר על האיסור. כמו כן, מותר לתת לבהמה מזון חלופי זול יותר לפני הגעתה אל הדייש, כדי שתשבע ולא תאכל ממנו.
החסימה הכלולה באיסור היא חסימה ישירה, על ידי מחסום פיזי, או גם על ידי "חסימה בקול", כשהאדם מונע בצעקתו את הבהמה מלאכול. חסימה עקיפה, כגון על ידי השארת בנה של הפרה מבחוץ, אסורה גם היא, אבל אין עונש על העושה זאת.
הלכות איסור החסימה > בתרומה ובגידולי תרומה

כאשר דשים בתרומה, אין נוהג איסור חסימה מדאורייתא, אבל מדרבנן, משום מראית העין עליו לשים מעט מאותו יבול בסל על צוואר הבהמה. בגידולי תרומה קיים איסור חסימה, אבל כדי שלא יאכלו הבהמות מגידולי התרומה עליו להניח סל בצוואר הבהמה ובו מאותו מין יבול שבשדה.
האיסור כמודל לחיוב מלקות

הפסוק "לא תחסום שור בדישו" נכתב בתורה מיד לאחר הפסוקים על אודות חיוב המלקות לעושה עבירה, בספר דברים: ”וְהָיָה אִם בִּן הַכּוֹת הָרָשָׁע וְהִפִּילוֹ הַשֹּׁפֵט וְהִכָּהוּ לְפָנָיו כְּדֵי רִשְׁעָתוֹ בְּמִסְפָּר. אַרְבָּעִים יַכֶּנּוּ, לֹא יֹסִיף” (דברים, כ"ה, ב'–ג'). מסמיכות זו למדו חכמים שהאיסור לחסום בהמה הוא הדוגמה הקלאסית לאיסורים שהעובר עליהם נענש במלקות, ומן המאפיינים המיוחדים לאיסור החסימה יש ללמוד על כלל המצוות: חיוב המלקות אינו אלא בעבירה הכרוכה במעשה מסוים, ולא בדיבור או מחשבה; מדובר בעבירה שנאמר עליה פסוק ספציפי, ולא בעבירה שנאמרה בפסוק בניסוח כללי הכולל מספר איסורים ("לאו שבכללות"); זהו לאו שהתורה לא קבעה לו עונש חמור יותר, כמו עונש מוות. איסור שחסר בו אחד המאפיינים הללו – אין עליו עונש מלקות, כי "לא דמי ללאו דחסימה" (=אינו דומה לאיסור החסימה).
לא נוהגים בימינו לענוש במלקות, הן על פי חוקי המדינה והן על פי כללי ההלכה, בהיעדר סמכות לדיינים.
אזכורים תרבותיים

בשנת 1951 פורסם דוח פנימי חריף שמתח ביקורת על שחיתויות שהתגלו בסוכנות היהודית. מעט מאוחר יותר דוד בן-גוריון, ראש הממשלה של ישראל דאז, ביקש למנות את לוי אשכול לשר החקלאות והפיתוח. עורך עיתון מעריב באותה תקופה, עזריאל קרליבך, יצא כנגד המינוי בטענה כי אשכול, אז גזבר הסוכנות, התיר חריגות מהמינהל התקין. תגובתו של אשכול הייתה "לא תחסום שור בדישו", והוא נימק זאת בכך שבפרדסי פתח תקווה התירו הפרדסנים לפועליהם לקחת עימם פרי הביתה. דבריו של אשכול, שלכאורה הכשירו מעשי שחיתות, זכו לביקורת נוקבת.
ביאורים

↑  האומדן המופיע בדברי חז"ל: ארבעה קבים (כחמישה ליטר) לפרה, שלושה קבים לחמור.
הערות שוליים

↑  משנה, מסכת בבא קמא, פרק ה', משנה ז'; משנה תורה לרמב"ם, ספר משפטים, הלכות שכירות, פרק י"ג, הלכה ב'.
↑  ראו משנה, מסכת בבא קמא, פרק ה', משנה ז' בה נזכר באופן אגבי, וכן במסכת תרומות, פרק ט', משנה ג'
↑  ספר החינוך, מצווה תקצ"ו
↑  ספר דברים, פרק כ"ג, פסוק כ"ה ובתרגום אונקלוס ופירוש רש"י על אתר.
↑  תלמוד בבלי, מסכת בבא מציעא, דף פ"ט, עמוד א'.
↑  כל ההלכות הללו מופיעות בתלמוד בבלי, מסכת בבא מציעא, דף צ', עמוד א' ועמוד ב',, ובעקבותיו במשנה תורה לרמב"ם, ספר משפטים, הלכות שכירות, פרק י"ג, ובשולחן ערוך, חושן משפט, סימן של"ח.
↑  משנה תורה לרמב"ם, הלכות שכירות, פרק י"ג, הלכה ד'
↑  ראו משנה תורה לרמב"ם, הלכות שכירות, פרק י"ג, הלכה ה' והלכות תרומות, פרק י"א, הלכה כ"ח.
↑  תלמוד בבלי, מסכת מכות, דף י"ג, עמוד ב' ומסכת פסחים, דף מ"א, עמוד ב'
↑  צבי צמרת, לוי אשכול: המנהיג שאהב קפיטליסטים והוביל לניצחון, באתר מידה, 27 בפברואר 2015
1 2  עוזי בנזימן, לחסום שור בדישו, באתר הארץ, 24 בפברואר 2007
↑  זאב גלילי, בבנק ישראל מייצרים כסף אז למה לא לקחת כמו בחברת החשמל, באתר הבלוג "היגיון בשגעון", ‏23 במרץ 2007
| ספר דברים |
| --- | --- | --- |
| פרשת דברים | ערבות מואב • חטא המרגלים • חטא המעפילים |  |
| פרשת ואתחנן | עשרת הדיברות • שמע ישראל • שמע ישראל (פרשיה) • תפילין |  |
| פרשת עקב | כוחי ועוצם ידי • תורת הגמול • חטא העגל • והיה אם שמוע • ברכת המזון • שבעת המינים • לא תערץ מפניהם |  |
| פרשת ראה | היתר אכילת בשר • נביא שקר • מסית • עיר הנידחת • סימני כשרות בבעלי חיים • תרומות ומעשרות • שמיטת כספים • עבד עברי • שלוש רגלים • עלייה לרגל |  |
| פרשת שופטים | משפט עברי • איסור שוחד • איסור עבודה זרה • זקן ממרא • מצוות מינוי מלך • זרוע, לחיים וקיבה • ראשית הגז • כישוף • אוב • ידעוני • חובר חבר • רוצח בשגגה • עיר מקלט • עדות שקר • עדים זוממים • לא תערוץ מפניהם • הלכות מלחמה • כהן משוח מלחמה • מצוות קריאה לשלום במלחמה • בל תשחית • עגלה ערופה |  |
| פרשת כי תצא | אשת יפת תואר • משפט הבכורה • בן סורר ומורה • תלייה • השבת אבידה • לא ילבש • מוציא שם רע • מפתה • איסור קדשה • גירושין • ייבום וחליצה • ממזר • מצוות טעינה • איסור ריבית • משכון • הלנת שכר • מתנות עניים • לא תחסום שור בדישו • כלאי הכרם • לא תחרוש בשור ובחמור יחדו • שעטנז • לא ילבש • השבת אבדה • איסור גנבת נפש • אתנן זונה ומחיר כלב • קבורת המת • שילוח הקן • מצוות מעקה • ציצית • נדרים • מלקות |  |
| פרשת כי תבוא | מקרא ביכורים • וידוי מעשרות • מעמד הר גריזים והר עיבל |  |
| פרשת נצבים | תשובה • קיבוץ גלויות |  |
| פרשת וילך | הקהל • הסמכת יהושע • כתיבת משה את התורה |  |
| פרשת האזינו | שירת האזינו |  |
| פרשת וזאת הברכה | ברכת משה • מות משה • הר נבו |  |
| דמויות מרכזיות | משה • יהושע בן נון |  |
ספר בראשית • ספר שמות • ספר ויקרא • ספר במדבר • ספר דברים
מלון קאמיניץ

| --- | --- |

 בניית המלון
 קואורדינטות:  31°47′05″N 35°12′58″E﻿ / ﻿31.78465°N 35.21621111°E﻿ / 31.78465; 35.21621111
 he
 
הברון רוטשילד מתאכסן במלון, 1914
מראה המלון בשנת 2007
חזית מלון קאמיניץ בימי פארו
ציור מתוך פרסומת למלון מראשית המאה
בית אשל ירושלים (מלשון אש"ל: אכילה, שתייה, לינה; שם לועזי: Hotel Jerusalem), שנודע יותר בכינויו מלון קאמיניץ, היה בית מגורים דו-קומתי מפואר שהפך לבית מלון בסוף המאה ה-19, והיה בית המלון המודרני הראשון בירושלים ובישראל בכלל בבעלות יהודית. המלון נמצא בין רחוב הנביאים לבין רחוב יפו בירושלים, כיום בלב חניון מאחורי בית 65 ברחוב הנביאים.